open-index/open-wikipedia-markdown huggingface dataset:
Vesa Tengman

**Vesa Juhani Tengmann** (s. 21. toukokuuta 1958) on suomalainen yritysjohtaja ja liikemies, joka on saanut kauppaneuvoksen arvonimen.

Tengman syntyi pankinjohtaja, ekonomi Risto Tengmanin ja Annukka Kolehmaisen perheeseen. Hänen puolisonsa on toimitusjohtaja Riitta Leena Maria Tengman. Merkonomiksi Tengman valmistui Espoon kauppaoppilaitoksesta 1977 ja opiskeli Helsingin kauppakorkeakoulussa vuodesta 1983, tutkintoa kuitenkaan suorittamatta. Hän oli Oy Nokia Ab:n kirjanpitäjä 1980–1981, elektroniikkadivisioonan laskentapäällikkö 1981–1982, teollisuusautomaatiodivisioonan talouspäällikkö 1982–1984 ja johtaja 1984–1985 sekä elektroniikkadivisioonan talousjohtaja 1985–1986. Oy Ferrado Ab:n talousjohtaja Tengman oli 1986–1987, Afora Oy:n talousjohtaja 1987–1989 ja Procurator Oy:n toimitusjohtaja ja hallituksen jäsen 1989–2003. 

Matkailualalle siirryttyään Tengman oli Suomen Lomapörssi Oy:n, vuodesta 1998 Holiday Club Finland Oy ja vuodesta 2006 Holiday Club Resorts Oy, hallituksen jäsen 1990–2008 ja työskenteli myös yhtiön toimitusjohtajana. Hän oli Dividum Oy:n, LR Finnish Holdings Oy:nja englantilaisen Northern European Properties Ltd:n toimitusjohtaja 2006–2008 ja on ollut useiden muidenkin matkailualan yritysten perustajia, osakas ja johtoelinten jäsen. Kauppaneuvoksen arvonimen Tengman sai 2013. 

## Lähteet
Tengman

**Tengman** on sukunimi, joka on muun muassa seuraavilla suomalaisilla henkilöillä:

* Georg Tengman (1870–1935), yritysjohtaja, kauppaneuvos
* Vesa Tengman (s. 1958), yritysjohtaja ja liikemies, kauppaneuvos
Rubio

**Rubio** tai **Rubió** on muun muassa seuraavien henkilöiden sukunimi:

* Ana María Vela Rubio (1901–2017), espanjalainen maailman pitkäikäisimpiin kuulunut henkilö
* Andrea Rubio (s. 1999), venezuelalainen malli ja kauneuskuningatar, Miss International 2023
* Ángel Rubio Castro (s. 1939), espanjalainen katolinen piispa
* Carlos María Colina y Rubio (1813–1879), meksikolainen katolinen piispa
* Christian Rubio Sivodedov (s. 1997), ruotsalainen jalkapalloilija
* Cosme Marrodán y Rubio (1802–1888), espanjalainen katolinen piispa
* Diego Rubio (s. 1993), chileläinen jalkapalloilija
* Eduardo Rubio (s. 1986), kuubalainen soutaja
* Joan Rubió (1870–1952), katalonialainen arkkitehti
* Jorge Iván Castaño Rubio (1935–2025), kolumbialainen katolinen piispa
* Manuel Rubio (s. 1951), espanjalainen jousiampuja
* Marco Rubio (s. 1971), yhdysvaltalainen republikaanipoliitikko ja ulkoministeri
* Mario Martínez Rubio (s. 1984), espanjalainen jalkapalloilija
* Óscar Gutiérrez Rubio, *Rey Mysterio* (s. 1974), yhdysvaltalainen showpainija
* Pascual Ortiz Rubio (1877–1963), Meksikon presidentti 1930–1932
* Paulina Rubio (s. 1971), meksikolainen poplaulaja ja näyttelijä
* Ricky Rubio (s. 1990), espanjalainen koripalloilija.
Duffyn luku

**Duffyn luku** () on yhdistetty luku, jonka tekijöiden summa ja se itse ovat keskenään jaottomia. Esimerkiksi 4 kuuluu Duffyn lukuihin, koska sen tekijöiden summa on 1 + 2 + 4 = 7 ja 7 ja 4 ovat keskenään jaottomia. Alkuluvut on rajattu pois määritelmästä, koska muuten ne kaikki olisivat Duffyn lukuja.

Kymmenen ensimmäistä Duffyn lukua ovat 4, 8, 9, 16, 21, 25, 27, 32, 35 ja 36. Duffyn lukuja on ääretön määrä, koska ne sisältävät muun muassa kaikkien alkulukujen neliöt ja niitä suuremmat potenssit.

Duffyn luvut on nimetty niiden keksijän Richard Duffyn mukaan.

## Lähteet
Idäntiarella

**Idäntiarella** (*Tiarella polyphylla*) on rikkokasvien (Saxifragaceae) heimoon, tiarellojen (*Tiarella*) sukuun kuuluva kasvilaji. Idäntiarellasta on myös jalostettu koristekasveina käytettäviä lajikkeita.

Idäntiarella on ruohovartinen kasvi, ja se voi kasvaa 20–45 cm korkeaksi. Sen varret kohoavat yksittäin maassa suikertavasta tummanruskeasta juurakosta. Varret ovat tiheäkarvaisia, ja niissä on muutamia lehtiä. Suurin osa lehdistä kasvaa varsien tyvillä. Tyvilehdissä on 2–12 cm pitkät ja varsien tavoin tiheäkarvaiset lehtiruodit. Tyvilehtien lehtilavat ovat 2–8 cm pitkiä, 2,5–10 cm leveitä ja muodoltaan herttamaisia, teräväkärkisiä sekä kolmi-, neli- tai viisiliuskaisia. Lehtien laidat ovat epäsäännöllisesti hampaisia, ja lehdet ovat molemmin puolin tiheäkarvaisia. Varsilehtiä on kaksi tai kolme kappaletta, ja ne ovat samannäköisiä kuin tyvilehdetkin, mutta pienempiä ja lyhyempiruotisia. Kukintona oleva terttu on 8–25 cm pitkä ja varsien ja lehtien tapaan tiheäkarvainen. Kukat ovat pieniä ja väriltään lähes valkoisia. Kukkaperät ovat noin senttimetrin pituisia ja tiheäkarvaisia. Kukissa on soikeat, noin 1,5 mm pitkät ja 0,8 mm leveät verholehdet, eikä lainkaan terälehtiä. Hedelmänä oleva kota on 7–12 mm pitkä, ja se sisältää muutamia siemeniä, jotka ovat tummanruskeita ja noin 1 mm pitkiä.

Idäntiarella kasvaa kosteissa metsissä varjoisilla ja kosteilla kasvupaikoilla 1&nbsp;000–3&nbsp;800 metrin korkeudella merenpinnasta. Lajia tavataan luonnossa Intian pohjoisosissa, Nepalissa, Bhutanissa, Kiinassa, Myanmarin pohjoisosissa sekä Japanissa.

## Lähteet

## Aiheesta muualla
* Kassu – Kasvien suomenkieliset nimet: Idäntiarella (''Tiarella polyphylla'')
* iNaturalist: ''Tiarella polyphylla''
* UniProt: Taxonomy - ''Tiarella polyphylla'' 
* Global Biodiversity Information Facility (GBIF): ''Tiarella polyphylla''
San Clemente

**San Clemente** on saari Kaliforniassa sijaitsevien Kanaalisaarten saaristossa ja se on saariston eteläisin saari. Saaren pituus on noin 39 km ja leveimmältä kohdaltaan se on noin 8,3 km. Saaren kokonaispinta-ala on 147,6 km2.

San Clementen saari on vulkaanista alkuperää ja saaren kallioperä on noin viisi miljoonaa vuotta vanhaa. Saaren pohjoispuoli nousee merestä jyrkkänä seinämänä, kun taas etelänpuoleinen ranta on selvästi loivempi ja kivikkoinen. Saaren korkein kohta on Thirst-vuori, joka kohoaa noin 600 metriä merenpinnan yläpuolelle. Saaren ilmasto on pakkaseton ja melko kuiva; saaren sadanta on alle 150 mm vuodessa.

Yhdysvaltojen laivasto hankki saaren itselleen vuonna 1934, ja saarella on toiminut erilaisia laivaston toimintoja. Saari on toiminut muun muassa laivaston harjoituspaikkana.

## Lähteet

## Aiheesta muualla
Olivér Várhelyi

**Olivér Várhelyi** (22. maaliskuuta 1972 Szeged, Unkari) on unkarilainen virkamies ja diplomaatti. 

Várhelyi on koulutukseltaan juristi. Hän on toiminut 1990-luvulla Unkarissa teollisuus- ja kauppaministeriön sekä ulkoministeriön palveluksessa, vuosituhannen vaihteen jälkeen työskennellyt enimmäkseen Brysselissä mm. lähettiläänä Unkarin pysyvässä EU-edustustossa sekä virkamiehenä Euroopan komissiossa. Várhelyi ei ole Unkaria pitkään hallinneen Fidesz-puolueen jäsen, mutta häntä on luonnehdittu Viktor Orbánin luottomieheksi. 

Várhelyi oli Von der Leyenin komission laajentumis- ja naapurussuhteista vastaava komissaari vuodesta 2019 lähtien. Tähän asemaan hän nousi Unkarin ensin ehdottaman László Trócsányin sijasta, jota Euroopan parlamentin edustajat eivät hyväksyneet. Myös Várhelyin nimitys nostatti keskusteluja, ja häneltä vaadittiin lisäselvityksiä sekä vakuutus siitä, että häntä ei sido lojaalius Viktor Orbánia kohtaan. 

Joulukuusta 2024 alkaen Várhelyi on EU-komissaari Von der Leyenin II komissiossa toimialanaan terveysasiat ja eläinten hyvinvointi.

Syksyllä 2025 Várhelyi nousi julkisuuteen vakoiluepäilyjen yhteydessä: Unkarin hallituksen tiedustelu-upseerien syytettiin yrittäneen värvätä EU:n virkamiehiä vakoojikseen Unkarin Brysselin-edustustosta käsin vuosina 2012–2018, siis myös Várhelyin toimiessa edustuston johtajana. Joidenkin europarlamentaarikkojen ja kansalaisjärjestöjen kerrotaan vaatineen Várhelyin eroa.

## Lähteet
Thierry Breton

**Thierry Breton** (15. tammikuuta 1955 Pariisi, Ranska) on ranskalainen poliitikko, liikemies ja virkamies. Breton oli Von der Leyenin I komission sisämarkkinoista vastaava komissaari vuodesta 2019 alkaen, kunnes erosi tehtävästään 16. syyskuuta 2024. Tätä ennen Breton on toiminut Atoksen toimitusjohtajana (2008–2019), professorina Harvardin yliopistossa (2007–2008) sekä Ranskan valtiovarainministerinä (2005–2007).

Yhdysvallat asetti joulukuussa 2025 Bretonin ja neljä muuta eurooppalaista pakotelistalle ja viisumikieltoon, sillä Donald Trumpin hallinnon mukaan he ajavat digitaalista sensuuria. Muun muassa Elon Muskin omistamalle viestipalvelu X:lle oli aiemmin samassa kuussa määrätty 120 miljoonan euron sakko, koska alusta oli laiminlyönyt EU:n vihapuheen vastaista lainsäädäntöä. Trumpin hallinto nimesi Bretonin keskeisimmäksi digipalvelusäädöksen ”takapiruksi”.

## Kunnianosoitukset

*  Ordre National du Mérite (Ranska, 2004)
*  Etelän Ristin ritarikunta (Brasilia, 2006)

## Lähteet
Tikkurilan osaamiskampus

**Tikkurilan osaamiskampus** on rakenteilla Vantaan Jokiniemeen tyhjälle tontille Tikkurilan rautatieaseman koillispuolelle. Se on kaupunkikehittämishanke, jossa samalle kaava-alueelle rakennetaan tiloja niin oppilaitoksille kuin palveluille ja asumiselle. Ensimmäisten rakennusten on määrä valmistua vuosina 2028–2029, ja koko hankkeen arvioidaan valmistuvan 2030-luvun alussa. Rakentamisen kustannusarvio on kaupungin oppilaitoskorttelin osalta yli 99 miljoonaa euroa.

Oppilaitoskortteli rakennetaan Jokiniemenkadun ja Valkoisenlähteentien kulmaan, ja sinne sijoittuvat Tikkurilan lukio ja Vantaan aikuislukio, Vantaan ammattiopisto Varian lisätiloja, Vantaan aikuisopisto sekä Vantaan musiikkiopisto. Yhteensä oppilaitoksessa on määrä olla tilaa 2&nbsp;650 opiskelijalle. Uusia asukkaita kaavaillaan noin 1&nbsp;000. Tikkurilan lukion ja uudisrakennuksen välille suunnitellaan ylikulkusiltaa Valkosenlähteentien ylitse.

## Rakentaminen

Kampusalueen rakentaminen aloitettiin lokakuussa 2024 katujen, puistoalueiden ja kunnallistekniikan rakentamisella. Rakennustöiden vuoksi Jokiniemenkatu suljettiin liikenteeltä lokakuusta 2024 toukokuuhun 2025. Oppilaitoskortteli rakennetaan ensimmäisenä, ja sen rakennustöistä vastaa VTK Kiinteistöt Oy.

## Lähteet

## Aiheesta muualla
* Esittely Vantaan kaupungin sivuilla
Timanttirintatasku

**Timanttirintatasku** (*Pogonocichla stellata*) on sieppoihin kuuluva lintulaji. Lajia tavataan Itä- ja Etelä-Afrikasta. Timanttirintataskulla on 12 alalajia.

## Koko ja ulkonäkö
Timanttirintatasku kasvaa 15–16 cm pitkäksi. Sukupuolet muistuttavat toisiaan ulkonäöltään. Lajin pää on siniharmaa ja otsassa on heikosti erottuvia valkoisia pisteitä. Selkä on vihreä ja siivet ovat harmaat. Timanttirintataskun pyrstön reunasulat ovat keltaiset ja keskimmäiset sulat mustat. Linnun rinta ja vatsa ovat keltaiset. Kurkussa ja rinnassa on heikosti erottuvia valkoisia pisteitä. Timanttirintataskun värisävyt vaihtelevat alalajeittain.

## Levinneisyys ja elintavat
Timanttirintataskun levinneisyysalue ulottuu Etelä-Sudanista ja Kongon demokraattisesta tasavallasta Etelä-Afrikkan itä- ja eteläosiin. Lajin elinympäristöä ovat kosteat metsät ja erityisesti niiden bambutiheiköt 1&nbsp;600–3&nbsp;300 metrin korkeudella merenpinnasta. Timanttirintatasku liikkuu useimmiten yksin tai pareittain. Sen ravintoa ovat hyönteiset. Timanttirintatasku rakentaa katetun pesän maahan kasvillisuuden sekaan, ja naaras munii kaksi tai kolme vihertävää munaa.

## Lähteet
Rööriporkkana

**Rööriporkkana** (myös nimellä *Länsisatamankadun ylikulkukäytävä*) on Helsingin Jätkäsaaressa sijaitseva 37,8 metriä pitkä pyöräilyn ja jalankulun silta, joka avattiin käyttöön 31. lokakuuta 2023. Se on oranssinvärinen teräksinen ristikkosilta ja samankaltainen kuin alueella sijaitseva Rokkiporkkana-silta, joka valmistui vuonna 2018. Rokkiporkkana on kuitenkin hieman pidempi ja leveämpi. Molemmat sillat on suunnitellut VSU maisema-arkkitehdit, ja pääurakoitsijana toimi VM Suomalainen Oy. Taitorakenteiden rakennesuunnittelusta vastasi A-Insinööreihin kuuluva Ponvia. 

Silta yhdistää toisiinsa Hyväntoivonpuiston etelä- ja pohjoisosat. Sekä Rööriporkkanan että Rokkiporkkanan on sanottu jatkavan Hyväntoivonpuiston suunnittelun lähtökohtana ollutta tarinaa puiston alla asuvasta örkistä. 

Rööriporkkanan valmistelevat työt alkoivat tukimuurin rakentamisella toukokuussa 2022. Silta valmistettiin Liettuassa, ja se kuljetettiin laivalla Jätkäsaaren Saukonlaituriin, josta se kuljetettiin laveteilla Länsisatamankadulle. Silta asetettiin paikoilleen maaliskuussa 2023, minkä jälkeen paikan päällä valettiin siltaa varten betoninen kansilaatta. Vaikka silta avattiin käyttöön jo lokakuussa, urakan viimeistelytyöt jatkuivat vielä loppuvuoden ajan. Siltakansi valaistaan led-valonauhoilla ja tukimuurit valonheittimillä.

## Lähteet
Jetico

**Jetico Inc. Oy** on tietoturvaohjelmistoyritys, jonka kotipaikka on Espoossa. Jetico kehittää tuotteita, joiden avulla päätelaitteiden tietoja voidaan suojata turvallisesti joko salaamalla tai poistamalla. Jeticon tuotteisiin luottavat niin kansallisen turvallisuuden ja vaatimuksenmukaisuuden parissa työskentelevät kuin yksityisyydensuojaa hakevat kuluttajatkin.

Jeticon tekee tiedonsalausohjelmistoja valittujen tiedostojen ja kansioiden salaamiseen sekä salaamaan kovalevyjä ja virtuaaliasemia.
Osa ohjelmistoista toimii kokonaisten kovalevyjen tyhjentämiseen uudelleenkäyttöä tai hävittämistä varten.

## Historia
Tietojensalauslaitteistoja alettiin kehittää vuonna 1993. Kaksi vuotta myöhemmin (1995) perustettiin Jetico Tampereella.

Yrityksen ensimmäinen huomattava ohjelmistokehitysprojekti oli DOS-käyttöjärjestelmän komentorivillä suoritettava BestCrypt-tietojensalaussovellus. Myöhemmin tämä ohjelmisto päivitettiin toimimaan myös Windows 98:ssa ja tätä seuraavissa Windows-käyttöjärjestelmissä. BestCryptiä seurasi Jeticon tietojen poistoon tarkoitetut ohjelmistot BCWipe ja BCWipe Total WipeOut.

Jeticon ohjelmistot ovat saaneet huomiota USAn sotilaallisissa ja valtion virastoissa kuten Valkoinen talo, Yhdysvaltain ilmavoimat, Standfordin yliopisto  ja Harvardin yliopisto.

## Lähteet

## Aiheesta muualla
*Yrityksen verkkosivusto
Sound of Freedom

**Sound of Freedom** on vuonna 2023 ensi-iltansa saanut yhdysvaltalainen toimintaelokuva, jonka on ohjannut Alejandro Monteverde. Elokuvan pääosissa on Jim Caviezel, Mira Sorvino ja Bill Camp. Elokuva kertoo Tim Ballardista, entisestä Yhdysvaltain hallituksen agentista, joka lähtee tehtävälle pelastamaan ihmiskaupan uhreja.

*Sound of Freedom* on vuoden 2023 isoin indie-elokuva, tuottaen 14,5 miljoonan dollarin budjettiin nähden lähes 250 miljoonaa dollaria. Elokuvan levittäjänä on toiminut kristillisiin arvoihin sitoutunut Angel Studios. Suomessa elokuva julkaistiin elokuvateattereihin 3. marraskuuta 2023.

Elokuvasta on ollut paljon julkista keskustelua. Sitä on yhdistetty QAnon-salaliittoteorioihin, vaikka itse elokuvassa niihin ei viitata yhtään. Verkossa on levitetty väitteitä Hollywoodin vastustavan elokuvaa. On myös väitetty, että yhdysvaltalainen elokuvateatteriketju AMC olisi sammuttanut ilmastointeja ja evakuoineen saleja, jotta elokuvaa ei päästäisi näkemään.

## Arvosteluja

## Lähteet

## Aiheesta muualla
*
Kirkenær

**Kirkenær** on taajama Gruen kunnassa Innlandetin läänissä Norjassa ja kuntansa hallinnollinen keskus. Taajaman pinta-ala on 1,9 neliökilometriä ja asukasluku 1&nbsp;213 vuonna 2022.
## Lähteet

## Aiheesta muualla
Kuningas Abdulazizin ritarikunta

**Kuningas Abdulazizin ritarikunta** () on saudiarabialainen ritarikunta. Se on perustettu 20. maaliskuuta 1971 kuningas Faisalin käskystä. Ritarikunta on nimetty Saudi-Arabian kuningaskunnan perustajan, Ibn Sa’udin, mukaan ja se on maan korkein siviilille myönnettävä kunnianosoitus.

Kunnianosoitusta myönnetään tunnustuksena kuningaskunnan hyväksi tehdyistä ansioista. Saajan ei tarvitse olla Saudi-Arabian kansalainen. Kaikki ritarikuntaan nimitettävät henkilöt nimitetään ensin alimpaan luokkaan, ja ylennyksiä tehdään 5 vuoden välein, mikäli ansioitunut palvelus kuningaskunnan hyväksi on jatkunut. Poikkeuksia tähän tehdään mm. kuningashuoneen jäsenten ja muiden sellaisten henkilöiden, jotka ovat ansioituneet poikkeuksellisella tavalla, kohdalla.

Ritarikunnassa on neljä luokkaa:

*  I luokka
*  II luokka
*  III luokka
*  IV luokka 

## Lähteet
Thom Hell

**Thom Hell** (oik. **Thomas Helland**; s. 19. maaliskuuta 1976 Kristiansand) on norjalainen laulaja-lauluntekijä, kosketinsoittaja ja kitaristi. Hän aloitti uransa vuonna 2003 ja oli vuosina 2005–2007 mukana kristiansandilaisessa Twinklehead-yhtyeessä ennen paluutaan soolouralle. Hellin läpimurto oli vuoden 2008 albumi *God If I Saw Her Now*, josta hänet palkittiin kahdella Spellemannprisenillä. Vuonna 2010 hän sai jälleen yhden Spellemannprisenin. 
## Albumit

* *I Love You* (2004)
* *Every Little Piece* (2006)
* *God If I Saw Her Now* (2008)
* *All Good Things* (2010)
* *This Is Thom Hell* (2011, kokoelma)
* *Suddenly Past* (2012)
* *Six* (2014)
* *Until This Blow Over* (2015)
* *Happy Rabbit* (2016)
* *Julesanger* (2019)
* *Straight to VHS* (2019)
* *Christmas Songs* (2020)
* *Today Is Tomorrow* (2022)
* *She Might Cry* (2022)
* *A Pleasant Life* (2023)

## Lähteet

## Aiheesta muualla
Laura Ollila

**Laura Ollila** (s. 24. toukokuuta 1989 Rovaniemi) on suomalainen juontaja ja lavastaja. Ollila oli mukana Radio Suomipopin Aamulypsyssä vuonna 2015 Puhelintyttö Lauran roolissa. Myöhemmin vuosina 2017–2019 Ollila juonsi yhdessä Tiia Heralan kanssa Lettukestit-podcastia Suplassa.

Ollila on myös toiminut elokuva- ja tv-alalla lavastajana vuodesta 2014.

## Filmografia

* Syke (2014–2019)
* Saturday Night Live (2016)
* Sinulle on postia (2016)
* Miami (2017)
* Taisto – Muovista ja rakkaudesta (2019)
* Aikuiset (2019)
* Rehtori (2019)
* Sunnuntailounas (2019)
* Modernit miehet (2020)
* Pala sydämestä (2021)
* Vuosisadan häät (2021)
* Roba (2021)
* The Flying Finns (2022)
* Supermarsu 2 (2022)

## Aiheesta muualla
*
Laiturin alla

**Laiturin alla** (*Under the Boardwalk*) on vuonna 2023 ensi-iltansa saanut tietokoneanimaatioelokuva, jonka on ohjannut David Soren. Elokuvan ääninäyttelijöihin kuuluvat Michael Cera, Keke Palmer, Bobby Cannavale, John Magaro, Gideon Adlon, Steve Schirripa, Jon Rudnitsky, Steven Van Zandt, Vanessa Bell Calloway, Shoshannah Stern, Ron Funches, ja Mario Cantone. 

Elokuva julkaistiin rajoitetusti Yhdysvalloissa 27. lokakuuta 2023, ja suoratoistopalvelussa 7. marraskuuta 2023.

## Ääninäyttelijät

## Lähteet
Michelle Pfeifferin filmografia

Tämä on **[[Michelle Pfeiffer]]in filmografia**.

## Elokuvat

## Televisiosarjat

## Aiheesta muualla

* 
* 
* 
*
Sonbef

**Sonbef** tai **Senbuf** oli Egyptin 13. dynastian faarao. Hänen syntymänimensä oli **Amenemhat Senbuf** ("Amon on ensimmäinen").

Torinon papyruksen mukaan Sonbef olisi hallinnut kolme vuotta noin vuosina 1800–1796 eaa. Joitakin Sonbefiin liittyviä muinaisjäännöksiä on löydetty. Niihin kuuluvat muun muassa sylinterisinetti, skarabee-amuletti ja patsas Elefantinen saaren temppelissä.

## Lähteet
Sudairin seitsikko

**Sudairin seitsikko** () on kollektiivinen nimitys Saudi-Arabian seitsemälle prinssille, jotka ovat veljiä keskenään. Veljesten isä oli Saudi-Arabian kuningaskunnan perustaja, Ibn Sa’ud, ja äiti tämän suosikkivaimo, Hussa bint Ahmed Al Sudairi. Seitsikon nimi tulee veljesten äidin heimosta: sudairi.

Veljekset ovat muodostaneet vaikutusvaltaisen blokin maan politiikassa ja toimineet monissa merkittävissä tehtävissä kuten puolustus- ja sisäministeriössä. Maan nykyinen kuningas Salman kuuluu seitsikkoon.

## Prinssit

Lähde:

### Prinsessat
* Luluwah bint Abdulaziz Al Saud (1928–2008) oli naimisissa Faisal bin Turki bin Abdullah bin Saud Al Saudin kanssa
* Latifa(kuollut syyskuussa 2024)
* Al Jawhara bint Abdulaziz Al Saud (kuoli 2023) oli naimisissa prinssi Khalid bin Abdullah bin Abdul Rahman Al Saudin kanssa
* Jawahir (kuoli kesäkuussa 2015)

## Lähteet
Euroopan unionin avoimuusrekisteri

**Euroopan unionin avoimuusrekisteri** (yleensä **avomuusrekisteri**) on Euroopan komission ja Euroopan parlamentin vapaaehtoinen rekisteri. Rekisteri on tarkoitettu edunvalvojille, jotka pyrkivät vaikuttamaan Euroopan unionin päätöksentekoon. Rekisteristä voi selvittää, mitkä tahot harjoittavat edunvalvontaa, mitä etuja he ajavat ja miten paljon varoja edunvalvontaan käytetään. Sen avulla voidaan seurata edunvalvojien toimintaa.

## Katso myös
* Lobbaus

## Lähteet

## Aiheesta muualla
* Avoimuusrekisterin verkkosivut
Talous- ja rahoitusasioiden neuvosto

**Talous- ja rahoitusasioiden neuvosto** eli **Ecofin** on Euroopan unionin neuvoston muodostama kokoonpano, joka vastaa Euroopan unionin (EU) talous-, verotus- ja rahoituspalveluiden sääntelypolitiikasta. Ecofin koostuu EU:n jäsenvaltioiden talous- ja valtiovarainministereistä, jotka kokoontuvat säännöllisesti keskustelemaan ja tekemään päätöksiä EU:n talous- ja rahoituspolitiikan suuntaviivoista.

## Toiminta
Ecofin-neuvosto kokoontuu tyypillisesti kerran kuussa käsittelemään EU:n talous- ja rahoitusasioita. Neuvoston kokouksiin osallistuvat jäsenvaltioiden talous- ja valtiovarainministerit sekä näistä asioista vastaavat EU-komissaarit, mukaan lukien rahoitussuunnittelu- ja budjettikomissaari. Ecofin on vastuussa myös EU:n vuotuisen budjetin valmistelusta, joka tapahtuu neuvoston erityisistunnoissa.

## Politiikka
Neuvosto koordinoi jäsenmaiden talouspolitiikkaa, edistää taloudellisen suorituskyvyn lähentymistä ja valvoo finanssipolitiikkaa. Neuvosto käsittelee verotukseen liittyviä EU-tason kysymyksiä, vastaa rahoitusmarkkinoiden sääntelystä ja pääoman liikkeiden valvonnasta EU:ssa ja koordinoi EU:n taloussuhteita ulkopuolisiin maihin ja kansainvälisiin rahoitusinstituutioihin.

## Euroryhmä

Euroryhmä on Ecofin-neuvoston alainen epävirallinen elin, jossa euroalueen jäsenvaltioiden ministerit keskustelevat euroon liittyvistä asioista. 

## Kansainvälinen yhteistyö
Ecofin koordinoi EU:n kantoja kansainvälisissä kokouksissa ja foorumeilla, kuten G20-ryhmässä, Kansainvälisessä valuuttarahastossa (IMF) ja Maailmanpankissa. Lisäksi Ecofin osallistuu ilmastonmuutoksen torjuntaan liittyvien kansainvälisten neuvottelujen rahoitusnäkökohtien koordinointiin.

## Lähteet
Byporten

**Byporten** on vuonna 1999 valmistunut kauppakeskus Oslon ydinkeskustassa rautatieaseman vieressä. Siinä on noin seitsemänkymmentä liikettä tai ravintolaa. Samassa rakennuksessa toimii myös Scandic-hotelli. Kauppakeskuksessa vierailee päivittäin noin 35&nbsp;000 ihmistä.
## Lähteet

## Aiheesta muualla
Eurooppalainen ohjausjakso

**Eurooppalainen ohjausjakso** on osa Euroopan unionin talouden ohjausjärjestelmää, jonka aikana jäsenvaltiot mukauttavat budjetti- ja talouspolitiikkaansa unionin tasolla sovittuihin sääntöihin. Ohjausjakso on osa vakaus- ja kasvusopimusta ja sen tarkoituksena on tukea jäsenvaltioita kilpailukyvyn ja työllistymisen edistämisessä.

## Lähteet
Kaksoisenemmistö

**Kaksoisenemmistö** on päätöksentekomalli, jossa vaaditaan kahta enemmistöä erillisillä perusteilla. Euroopan unionin neuvoston yhteydessä on ollut esillä kaksoisenemmistömalli, joka vaatii päätöksen taakse 55 prosenttia jäsenmaista. Tämän lisäksi jäsenmaiden enemmistön tulee edustaa 65 prosenttia Euroopan unionin kansalaisista.

## Lähteet
Napanahakit

**Napanahakit** (*Rhaphiolepis*) on ruusukasvisuku, johon kuuluu 12 lajia. Lajeja esiintyy Japanissa, Koreassa, Itä-Kiinassa, Taiwanissa, Vietnamissa, Laosissa, Kambodžassa, Thaimaassa, Filippiineissä, Jaavassa ja Borneossa.

John Lindley kuvasi napanahakit vuonna 1820 ja nisperot eli nahkamispelit (*Eriobotrya*) seuraavana vuonna. Molemmat suvut kuuluvat ruusukasvien monimutkaiseen *Malinae*-alatribukseen. Napanahakit ja nisperot esiintyvät osittain samalla alueella Itä-Aasiassa. Sukujen välinen rajaus on ollut 2000-luvulla kiistanalainen. Kiinalaisen tutkijaryhmän (Liu et al. 2020) 2020-luvun alussa julkaiseman analyysin mukaan sukuja ei fylogeneettisesti voi erottaa toisistaan vaan *Eriobotrya* yhdistetään ennemmin kuvattuun sukuun. Toinen kiinalainen tutkijaryhmä (Dong et al. 2022) pitää kuitenkin edellisen tutkimuksen tulosta kiistanalaisena ja sen mukaan näitä sukuja ei pidä yhdistää. Esimerkiksi Kew Gardensin lajitietokanta Plants of the World Online seurasi kumpaakin johtopäätöstä ja ensin yhdisti napanahakit ja nisperot, jälkeen erotti ne uudelleen.

## Lähteet

## Aiheesta muualla
* Suomen Lajitietokeskus: Napanahakit – ''Rhaphiolepis''
* UniProt: Taxonomy - ''Rhaphiolepis'' 
* Global Biodiversity Information Facility (GBIF): ''Rhaphiolepis'' 
* Flora of China: ''Rhaphiolepis''
Oslo City

**Oslo City** on vuonna 1988 avautunut kauppakeskus Oslon ydinkeskustassa. Siinä on noin kahdeksankymmentä liikettä tai ravintolaa, ja liikevaihdolla mitattuna se oli kaupungin neljänneksi suurin vuonna 2016. Oslo Cityn omistaa Steen & Strøm.
## Lähteet

## Aiheesta muualla
Poliittisten ja turvallisuusasioiden komitea

**Poliittisten ja turvallisuusasioiden komitea** (COPS) on Euroopan unionin neuvoston komitea, joka valmistelee unionin ulko- ja turvallisuuspolitiikan päätöksiä sekä seuraa ulkoministerien linjaaman politiikan toteuttamista. Komitea vastaa kriisinhallintaoperaatioiden strategisesta johdosta ja valvonnasta korkean edustajan kanssa. Komitea vastaa EU:n yhteisestä ulko- ja turvallisuuspolitiikasta (YUTP) ja yhteisestä turvallisuus- ja puolustuspolitiikasta (YTPP).

## Lähteet
Anne Marie Louise d’Orléans

**Anne Marie Louise d'Orléans, Montpensier'n herttuatar** (29. toukokuuta 1627 Louvren palatsi, Pariisi – 5. huhtikuuta 1693 Luxembourgin palatsi, Pariisi). Häntä kutsuttiin myös nimellä **La Grande Mademoiselle**.

Anne Marie Louise d'Orléansin isä oli Orléansin kreivi Gaston Orléans, joka oli Ranskan kuningas Henrik IV:n poika. Hänen äitinsä oli Montpensier'n herttuatar Marie de Bourbon, joka kuoli muutama päivä synnytyksen jälkeen. Hän peri äitinsä suuren omaisuuden. Hän varttui kuninkaallisen hovin kulisseissa, ja suunnitteli jopa avioliittoa Ludvig XIV:n kanssa siinä epäonnistuen. Hän esitteli ensimmäisenä kuninkaalliseen hoviin nuoren firenzeläisen säveltäjän Jean-Baptiste Lullyn.

Vuonna 1648 alkaneen Fronden aikana hän asettui isänsä puolelle monarkiaa ja kardinaali Mazarinin valvomaa vallan keskittämistä vastaan. Tämä suututti nuoren kuninkaan, ja hänet lähetettiin pois hovista Saint-Fargeaussa olleelle tilalleen. Takaisin hoviin hän muutti vuonna 1664 kuninkaan lepyttyä. Vuonna 1670 herttuatar sai kuningas Ludvig XIV:ltä luvan mennä naimisiin alempisäätyisen kuninkaan henkivartioston kapteenin, Lauzunin kreivin Antonin Nompar de Caumontin kanssa. Kuningas kuitenkin perui päätöksensä neuvonantajien painostuksesta. He menivät kuitenkin salaa naimisiin vuonna 1681. Liitto jäi kuitenkin lyhyeksi ja päätyi eroon.

## Lähteet

## Aiheesta muualla
Ágios Isídoros (Ródos)

**Ágios Isídoros** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 355 (vuonna 2011).

Ágios Isídoroksen kylä sijaitsee Ródoksen läntisissä keskiosissa noin 66 kilometriä lounaaseen Ródoksen kaupungista. Se on rakennettu Attávyros-vuoren rinteeseen noin 532 metrin korkeuteen merenpinnasta laskettuna. Kylä on saanut nimensä siellä olevasta Pyhälle Isidorokselle (*Ágios Isídoros*) omistetusta kirkosta.

Ágios Isídoros muodostaa oman kyläyhdyskuntansa (Τοπική Κοινότητα Αγίου Ισιδώρου, *Topikí Koinótita Agíou Isidórou*). Aiemmin kylä kuului Attávyroksen kuntaan ja vuodesta 2011 lähtien Ródoksen kunnan Attávyroksen kunnallisyksikköön.

## Lähteet
Apóllona

**Apóllona** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 845 (vuonna 2011).

Apóllonan kylä sijaitsee Ródoksen keskiosissa noin 43 kilometriä lounaaseen Ródoksen kaupungista. Se on rakennettu noin 330 metrin korkeuteen merenpinnasta laskettuna. Kylä on saanut nimensä siellä antiikin aikana olleesta Apollonille omistetusta temppelistä, josta on säilynyt raunioita. Apóllonan pääkirkko on omistettu Pyhälle Ristille (*Tímios Stavrós*). Kylän nähtävyyksiin lukeutuu myös muun muassa kansanperinnemuseo. Kylän lähellä on bysanttilaisaikaisen linnan rauniot.

Apóllona muodostaa oman kyläyhdyskuntansa (Τοπική Κοινότητα Απόλλωνα, *Topikí Koinótita Apóllona*). Aiemmin kylä kuului Kámeiroksen kuntaan ja vuodesta 2011 lähtien Ródoksen kunnan Kámeiroksen kunnallisyksikköön.

## Lähteet

## Aiheesta muualla
Archípoli

**Archípoli** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 582 (vuonna 2011).

Archípolin kylä sijaitsee Ródoksen koillisissa keskiosissa noin 33 kilometriä lounaaseen Ródoksen kaupungista. Se on rakennettu noin 179 metrin korkeuteen merenpinnasta laskettuna. Kylän pääelinkeino on maanviljely ja se tuottaa muun muassa hunajaa. Kylän tärkeimmät kirkot on omistettu Pyhälle Nektariokselle (*Ágios Nektários*) ja Pyhälle Demetriokselle (*Ágios Dimítrios*). Kylän lähellä sijaitsee Pyhälle Nektariokselle omistettu luostari.

Archípoli muodostaa oman kyläyhdyskuntansa (Τοπική Κοινότητα Αρχιπόλεως, *Topikí Koinótita Archipóleos*). Aiemmin kylä kuului Afántoun kuntaan ja vuodesta 2011 lähtien Ródoksen kunnan Afántoun kunnallisyksikköön.

## Lähteet

## Aiheesta muualla
Arnítha

**Arnítha** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 215 (vuonna 2011).

Arníthan kylä sijaitsee Ródoksen eteläisissä sisäosissa noin 77 kilometriä lounaaseen Ródoksen kaupungista. Se on rakennettu Troúlos-vuoren rinteeseen Sianítis-joen haarauman varrelle noin 150 metrin korkeuteen merenpinnasta laskettuna. Kylän pääkirkko on omistettu Pyhälle Georgiokselle (*Agios Geórgios*).

Arnítha muodostaa oman kyläyhdyskuntansa (Τοπική Κοινότητα Αρνίθας, *Topikí Koinótita Arníthas*). Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön.

## Lähteet
Damatría

**Damatría** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 633 (vuonna 2011).

Damatrían kylä sijaitsee Ródoksen pohjoisosissa noin 24 kilometriä länsilounaaseen Ródoksen kaupungista, Ródoksen kansainvälisen lentoaseman eteläpuolella. Kylän paikalla on ollut asutusta viimeistään noin 1000-luvulla eaa., ja sen nimen uskotaan tulevan siellä olleesta Demeterille omistetusta pyhäköstä. Toisen maailmansodan aikana italialaisten Ródoksen esikunta oli sijoitettu Damatríaan.

Damatría muodostaa myös laajemman kyläyhdyskunnan (Τοπική Κοινότητα Δαματρίας, *Topikí Koinótita Damatrías*), johon kuuluu varsinaisen Damatrían kylän lisäksi Káto Kalamónasin kylä. Koko yhdyskunnan väkiluku on 641. Aiemmin kylä kuului Petaloúdesin kuntaan ja vuodesta 2011 lähtien Ródoksen kunnan Petaloúdesin kunnallisyksikköön.

## Lähteet

## Aiheesta muualla
Dimyliá

**Dimyliá** (; transl. myös *Dimiliá*) on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 237 (vuonna 2011).

Dimylián kylä sijaitsee Ródoksen pohjoisissa keskiosissa Profítis Ilías -vuoren rinteessä noin 40 kilometriä lounaaseen Ródoksen kaupungista. Kylä on saanut nimensä siellä olevasta kahdesta (*dýo*) myllystä (*mýloi*).

Dimyliá muodostaa myös laajemman kyläyhdyskunnan (Τοπική Κοινότητα Διμυλιάς, *Topikí Koinótita Dimyliás*), johon kuuluu varsinaisen Dimylián kylän lisäksi Eleoúsan kylä. Koko yhdyskunnan väkiluku on 465. Aiemmin kylä kuului Kámeiroksen kuntaan ja vuodesta 2011 lähtien Ródoksen kunnan Kámeiroksen kunnallisyksikköön.

## Lähteet
Fánes

**Fánes** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 858 (vuonna 2011).

Fánesin kylä sijaitsee Ródoksen pohjoisosissa noin 28 kilometriä länsilounaaseen Ródoksen kaupungista ja noin 1,3 kilometriä sisämaahan saaren pohjoisrannikosta. Se tunnetaan kunnostetuista, värikkäästi maalatuista taloistaan.

Fánes muodostaa oman kyläyhdyskuntansa (Τοπική Κοινότητα Φανών, *Topikí Koinótita Fanón*). Aiemmin kylä kuului Kámeiroksen kuntaan ja vuodesta 2011 lähtien Ródoksen kunnan Kámeiroksen kunnallisyksikköön.

## Lähteet
Láerma

**Láerma** () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 361 (vuonna 2011).

Láerman kylä sijaitsee Ródoksen keskiosissa noin 73 kilometriä lounaaseen Ródoksen kaupungista. Kylän pääkirkko on omistettu Pyhälle Georgiokselle (*Ágios Geórgios*). Kylän lähellä sijaitsee Thárrin Arkkienkeli Mikaelin luostari (*Moní Taxiárchou Michaíl Thárri*).

Láerma muodostaa oman kyläyhdyskuntansa (Τοπική Κοινότητα Λαέρμων, *Topikí Koinótita Laérmon*). Aiemmin kylä kuului Líndoksen kuntaan ja vuodesta 2011 lähtien Ródoksen kunnan Líndoksen kunnallisyksikköön. Kylä ja sen ympäristö kärsivät suuria tuhoja vuoden 2023 maastopaloissa.

## Lähteet

## Aiheesta muualla
Kolýmpia

**Kolýmpia** (; transl. myös *Kolýmbia*, *Kolímbia*) on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 257 (vuonna 2011).

Kolýmpian kylä sijaitsee Ródoksen itärannikolla noin 26 kilometriä etelään Ródoksen kaupungista. Se on osa Afántoun kaupunkiyhdyskuntaa ja sijaitsee kaupungista noin viisi kilometriä etelään. Kolýmpia on nykyisin lomakeskus, ja siellä on lukuisia hotelleja. Kylän lähellä sijaitsevat Tsampíkan luostari ja Eptá Pigés -lähdealue.

Aiemmin kylä kuului Afántoun kuntaan ja vuodesta 2011 lähtien Ródoksen kunnan Afántoun kunnallisyksikköön.

## Lähteet

## Aiheesta muualla

* Kolymbia. Kylän turismisivusto.
Lachaniá

**Lachaniá** (; transl. myös *Lahaniá*) on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 153 (vuonna 2011).

Lachanián kylä sijaitsee Ródoksen eteläosassa noin 65 kilometriä etelälounaaseen Ródoksen kaupungista ja noin 2,8 kilometriä sisämaahan saaren kaakkoisrannikosta. Kylän pääkirkko on vuodelta 1848 ja omistettu Pyhälle Georgiokselle (*Ágios Geórgios*).

Lachaniá muodostaa myös laajemman kyläyhdyskunnan (Τοπική Κοινότητα Λαχανιάς, *Topikí Koinótita Lachaniás*), johon kuuluvat varsinaisen Lachanián kylän lisäksi rannikolla sijaitseva Plimmýrin kylä sekä pieni Chínan saari. Koko yhdyskunnan väkiluku on 153. Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön.

## Lähteet

## Aiheesta muualla
Schumanin julistus

**Schumanin julistus** on Ranskan ulkoministeri Robert Schumanin 9. toukokuuta 1950 esittämä asiakirja, jossa ehdotetaan Euroopan hiili- ja teräsyhteisön perustamista. Schumanin julistus on kuuluisa Euroopan yhdistämisen ja tulevien sotien estämisen tunnus.

Schumanin julistuksen takana oli Ranskan hallituksen neuvonantaja Jean Monnet'n idea, jonka mukaan Saksan ja Ranskan teräksen ja hiilen tuotanto tulisi yhdistää. Kun poliittista ja taloudellista valtaa käytettäisiin yhdessä, yksikään maa ei voisi varustautua salaa sotaan muita vastaan. Schumanin julistus kiteytyy ajatukseen ”ranskalais-saksalaisen hiili- ja terästuotannon asettamisesta kansainvälisen viranomaisen alaisuuteen, johon muut Euroopan maat voivat osallistua”.

## Katso myös
* Eurooppa-päivä

## Lähteet
Matthew Poitras

**Matthew ”Matt” Poitras** (s. 10. maaliskuuta 2004 Ajax, Ontario, Kanada) on kanadalainen jääkiekkoilija. Poitras edustaa NHL-joukkue Boston Bruinsia. Bruins varasi hänet toisella kierroksella 54. varausvuorolla . Ennen NHL-uraansa Poitras edusti OHL-joukkue Guelph Stormia. Hänen pelipaikkansa on keskushyökkääjä ja hän laukoo oikealta. Poitras on pelannut 66 NHL:n runkosarjan ottelua. Näissä otteluissa hän on tehnyt kuusi maalia ja 20 syöttöä eli yhteensä 26 tehopistettä. Tilastot päivitetty 30. tammikuuta 2026.

## Lähteet
Lališ

**Lališ** (, ) on laakso ja jesidien pyhä paikka Irakissa Niniven maakunnassa. Laaksossa sijatseva temppeli sisältää jesidismin perustaja Šeikh Uday bin Musafir al-Hakarin haudan, ja jesidien oletetaan tekevän elämänsä aikana vähintään yhden pyhiinvallusmatkan paikan päälle.

## Maantiede

Lališ sijaitsee Irakin Niniven maakunnan Šekhanin piirikunnassa noin 50 kilometriä Mosulin kaupngista pohjoiseen ja 125 kilometriä Arbilista luoteeseen. Laaksoa ympäröivät vuoret.

## Historia

Lališ ja paikalla sijaitseva Lališin temppeli tunnetaan etenkin jesidien pyhiinvaelluskohteena. Jesidismin alkuperästä on kiistelty, mutta sen juuret saattavat olla perua jopa 7&nbsp;000 vuoden takaa. Se on omaksunut piirteitä zarathustralaisuudesta, kristinuskosta, juutalaisuudesta ja suufilaisuudesta. Lališin laakson vanhimmat rakennelmat ovat 4&nbsp;000 vuotta vanhoja. Paikan uskonnollinen merkitys perustuu nykyisenlaisen jesidismin perustajan Šeikh Uday bin Musafir al-Hakarin hautaan temppelin yhteydessä. Paikalla on kuvailtu olevan jesidien keskuudessa samankaltainen merkitys kuin muiden uskontojen pyhillä kaupungeilla, kuten Jerusalemilla ja Mekalla. Paikalla on myös muiden jesidipyhimysten hautoja. Jesidit ovat historiansa aikana joutuneet usein vainon kohteeksi. Aikanaan heitä uhkasi Osmanien valtakunta ja myöhemmin Isis. Symbolina historiallisesta verenvuodatuksesta Lališin pyhiinvaeltajat käyttävät perinteisten valkoisten päähineiden sijaan punaisia päähineitä.

## Lališin temppeli

Lališin temppeli on rakennettu kivestä. Rakennus on neliskulmainen ja kooltaan 30x12 metriä. Rakennus on sekoitus seldžukkien ja vanhempaa itämaalaista sekä paikallista tyyliä. Temppeliä on ajan kuluessa laajennettu alkuperäisestä muodostaan, ja sillä on toteutettu myös kunnostustöitä. Myös paikan infrastruktuuria on parannettu pyhiinvaeltajia varten. Temppelin porttien edustalla on iwan, jota ympäröi seitsemän pylvästä. Katolla on kartiomaisia kupoleja.

Temppelillä asuu vakituisesti 25 henkilöä. Heihin lukeutuu pappi, munkkeja ja nunna. Temppelillä on myös palvelijoita, joiden vastuulla on esimerkiksi ympäröivän metsän hoitaminen, siivoaminen ja muu ylläpito. Lališin temppeli on ollut Irakin aielistalla Unescon maailmanperintöluetteloon vudesta 2020.

## Uskonnolliset tavat

Jesidien odotetaan tekevän pyhiinvaellusmatkan Lališiin ainakin kerran elämässään. Pyhiinvaellus paikalla kestää kuusi päivää. Paikalla saavat vierailla myös muiden uskontojen harjoittajat. Paikalle tullessaan vierailijoiden tulee pukeutua säädyllisesti ja ilman kenkiä. Temppelillä suoritetaan erillaisia uskonnollisia riittejä. Yleinen tapa on sitoa solmuja (*girêk*) pylväisiin ja seinille ripustettuihin silkkikankaisiin. Kävijät voivat aukaista muiden pyhiinvaeltajien solmuja, minkä uskotaan tuottavan hyvää onnea solmun sitoneelle. Jesidit voivat myös ottaa paikalta mukaansa maata, jota he kantavat amuletin tapaan. Uskonnollista merkitystä on myös oliiviöljyllä, jota käytetään öljylamppujen polttamiseen. Oliiveja saadaan alueen oliivipuumetsistä, ja oliiviöljyä puristetaan paikan päällä.

## Lähteet
Ahlbäck

**Ahlbäck** on sukunimi, joka on muun muassa seuraavilla suomalaisilla henkilöillä:

* Alf Ahlbäck (s. 1936), yrittäjä ja yritysjohtaja, liikenneneuvos
* Gunnar Ahlbäck (1900–1970), juristi, pormestari ja maaherra, Ahlbäckin komitean puheenjohtaja
* Nils Ahlbäck (1928–2014), yrittäjä ja yritysjohtaja, teollisuusneuvos
* Olav Ahlbäck (1911–1989), kielitieteilijä, professori ja järjestöjohtaja

## Katso myös
* Ahlbäckin komitea, joka tutki Punaisen Valpon toiminnan lainmukaisuutta
Vol.1

**VOL.1** on 22. maaliskuuta 2013 julkaistu suomalaisen heavy rock -yhtye Lazy Bonezin debyyttialbumi. 

Kappaleista *[[First to Go - Last to Know]]*  sekä *Frozen Love*  on julkaistu musiikkivideot.

Albumilta on julkaistu kaksi singleä: *[[First to Go - Last to Know]]* ja *[[Poker Face (Lazy Bonezin kappale)|Poker Face]]*.

Albumin kansigrafiikat on tehnyt Spellgoth.

## Kappaleet

## Singlet
*2013 *[[Poker Face (Lazy Bonezin kappale)|Poker Face]]*
*2013 *[[First to Go - Last to Know]]*

## Kokoonpano
;Yhtye
*Tommi Salmela – laulu
*Pecu Cinnari – rummut
*Janne Tolsa – koskettimet
*Jaakko Kauppinen – bassokitara, taustalaulu
*Markku Mähönen – kitara
*Mikko Niiranen – kitara

;Vierailevat muusikot
* Udo Dirkschneider – laulu
* Marko Hietala – laulu
* Stefan Schwarzmann – rummut
* Jari Eloranta – kitara
* MC Raaka Pee - taustalaulu
* Mirva Haikola – taustalaulu
* Antti Härkönen – taustalaulu
* Teemu Kuosmanen – kitara
* Mikko Kupiainen – kitara
* Pasi Oranen – kitara
* Tiina Naumanen-Salmela – puhe
* Zeynep Öykü Yilmaz – harppu

;Tuotanto
* Janne Tolsa – äänittäjä, miksaaja, masteroija
* Spellgoth – kannet
* Antti Härkönen – valokuvat

## Arvostelut
* Imperiumi: 
* Kaaoszine: 

## Lähteet
Nils Ahlbäck

**Nils Börje Ahlbäck** (6. lokakuuta 1928 Teerijärvi – 1. lokakuuta 2014 Teerijärvi) oli suomalainen muovialan yrittäjä ja yritysjohtaja, joka sai teollisuusneuvoksen arvonimen.

Ahlbäckin vanhemmat olivat Nils Edmund Albäck ja Edit Viola Högnabba ja puoliso vuodesta 1959 Doris Maj-Helen Lundström. Ahlbäck kävi kansakoulun ja opiskeli teknillisessä koulussa Tukholmassa 1949–1950. Hän oli Ab Björkfors Elektricitetsverkin, vuodesta 1966 Ab Albäck Oy ja vuodesta 1988 Oy Herrfors Ab, sähköasentaja 1943–1948, työnjohtaja 1950–1955 ja hallituksen puheenjohtaja vuodesta 1963. Rani-Plast Nils Ahlbäck & C:on, vuodesta 1960 Ab Rani-Plast - Rani-Muovi Oy ja vuodesta 1992 Ab Rani Plast Oy, perustajia Ahlbäck oli 1955, toimitusjohtaja 1955–1985, hallituksen jäsen 1955–2000 ja hallituksen varajäsen vuodesta 2000. Hän oli myös Rani-Produkt - Rani-Tuotteen, sittemmin Oy Rani-Tuote Ab, perustajia 1961, hallituksen puheenjohtaja 1961–1991 ja toimitusjohtaja 1964–1989 sekä Suomen Muovipussin perustajia 1968, toimitusjohtaja 1968–1979 ja hallituksen jäsen 1968–1979. Ahlbäckillä oli lisäksi useita liike-elämän luottamustehtäviä. Teollisuusneuvoksen arvonimen hän sai 1982.

## Lähteet
Byrknes

**Byrknes** on taajama Gulenin kunnassa Vestlandin läänissä Norjassa. Taajaman pinta-ala on 0,5 neliökilometriä ja asukasluku 311 vuonna 2022.
## Lähteet

## Aiheesta muualla
Eivindvik

**Eivindvik** on taajama Gulenin kunnassa Vestlandin läänissä Norjassa ja kuntansa hallinnollinen keskus. Taajaman pinta-ala on 0,4 neliökilometriä ja asukasluku 300 vuonna 2022.
## Kuvia

Gulen krk side.jpg|Gulenin kirkko
Steinkrossen på bakkehellinga, Eivindvik.jpg|Eivindvikin kiviristi ajalta, jolloin kristinusko saapui Norjaan.
Gulenbilder 408.jpg|Gulenin kunnantalo


## Lähteet

## Aiheesta muualla
Mohammed Rabii

**Mohammed Rabii** (, s. 3. heinäkuuta 1993 Casablanca, Marokko) on marokkolainen nyrkkeilijä. Hän voitti kultaa vuoden 2015 MM-kilpailuissa 69 kilon luokassa. Rio de Janeiron olympialaisissa 2016 hän saavutti pronssia 69 kilon luokassa.

## Lähteet

## Aiheesta muualla
*
*
Gulatinget

**Gulatinget** () oli yksi Norjan neljästä viikinki- ja keskiaikaisesta käräjästä. Se sijaitsi nykyisen Gulenin kunnan alueella ja aloitti toimintansa viimeistään 900-luvulla. Paikallisten talonpoikien, kirkon ja kuninkaan edustajat kokoontuivat vuosittain Gulatingetille päättämään laeista ja ratkaisemaan riita-asioita. Gulatingetin perintö elää edelleen Gulatingin laamanninoikeuden nimessä.
## Lähteet
Ole Elias Holck

**Ole Elias Holck** (6. tammikuuta 1774 Eivindvik – 14. heinäkuuta 1842 Lavik) oli norjalainen upseeri, sotilasarvoltaan eversti. Hän edusti Bergenhusin jalkaväkirykmenttiä Eidsvollin kansalliskokouksessa vuonna 1814.

BautasteinOleEliasHolck.jpg|Holckin muistokivi Lavikissa.

## Lähteet

## Aiheesta muualla
Alive (Lazy Bonezin albumi)

**Alive** on 25. syyskuuta 2015 julkaistu suomalaisen heavy rock -yhtyeen Lazy Bonezin toinen studioalbumi. 

Kappaleesta *[[Sweet Girl]]* on julkaistu Gran Canarialla kuvattu musiikkivideo. Kappale julkaistiin myös singlenä.

Englantilainen Tony Martin laulaa kappaleessa *Racing Heart*, johon on tehty syyskuussa 2015 Utissa kuvattu musiikkivideo. Martin on myös osallistunut kappaleen sanoitusten kirjoittamiseen.

## Kappaleet

## Singlet
*2015 *[[Sweet Girl]]*

## Kokoonpano
;Yhtye
*Tommi Salmela – laulu
*Jaakko Kauppinen – bassokitara, taustalaulu
*Markku Mähönen – kitara
*Mikko Niiranen – kitara
*Heikki Polvinen – koskettimet
*Topi Kosonen – rummut
*Janne Tolsa – koskettimet

;Vierailevat muusikot
* Bernie Shaw – laulu
* Tony Martin – laulu
* Simon Wright – rummut
* Stefan Schwarzmann – rummut
* Zachary Hietala – kitara
* Pasi Oranen – kitara
* Antti Härkönen – taustalaulu
* Sela Räsänen – taustalaulu

;Tuotanto
* Janne Tolsa – äänittäjä, miksaaja, masteroija
* Bernie Shawn laulut äänittänyt Steve Rispin Liscombe Park Studiossa, Bedfordshiressä (Leighton Buzzard) Englannissa
* Tony Martinin laulut äänitetty kotistudiossa Solihullissa Englannissa 
* Simon Wrightin rummut äänittänyt Wyn Davis Total Access Recording Studiossa, Kaliforniassa Yhdysvalloissa
* Zachary Hietalan kitarat äänittänyt Ari Hentunen kotistudiossa Jyväskylässä
* Pasi Orasen kitarat äänitetty kotistudiossa Jyväskylässä
* Janne Pitkänen – kannet
* Tj Fowler (Fowler Photography) – valokuvat

## Arvostelut
* Imperiumi: 
* Kaaoszine: 
* Inferno: 

## Lähteet
Brekke (täsmennyssivu)

**Brekke** voi tarkoittaa seuraavia asioita:

* Brekke, kylä Gulenin kunnassa Norjassa

## Sukunimenä
* Jørgen Brekke (s. 1968), norjalainen kirjailija
* Paal Brekke (1923–1993), norjalainen kirjailija
* Toril Brekke (s. 1949), norjalainen kirjailija
Brekke

**Brekke** on kylä Risnevuonon rannalla Gulenin kunnassa Vestlandin läänissä Norjassa. Brekke oli oma kuntansa vuoteen 1964, jolloin se liitettiin Guleniin. 

Brekke kirke.jpg|Brekken kirkko vuodelta 1862.
Risnefjorden and Brekke.JPG|Näkymä vuonolta.

## Tunnettuja henkilöitä
* Peder Furubotn (1890–1975), kommunisti
## Lähteet

## Aiheesta muualla
Kiss of the Night

**Kiss of the Night** on 11. tammikuuta 2019 julkaistu suomalaisen heavy rock -yhtye Lazy Bonezin kolmas studioalbumi. 

Joulukuussa 2018 yhtye joutui lykkäämään *[[Kiss of the Night (Lazy Bonezin kappale)|Kiss of the Night]]* kappaleesta tehdyn digisinglen julkaisua, koska nimessä esiintyvän *Kiss* sanan ilmoitettiin olevan digitaalisten jakelijoiden kiellettyjen sanojen listalla.

## Kappaleet

## Singlet
*2018 *[[Calling the Wild]]*
*2018 *[[Run (Lazy Bonezin kappale)|Run]]*
*2018 *[[Kiss of the Night (Lazy Bonezin kappale)|Kiss of the Night]]*

## Kokoonpano
*Tommi Salmela – laulu
*Jaakko Kauppinen – bassokitara, taustalaulu
*Markku Mähönen – kitara
*Mikko Niiranen – kitara
*Heikki Polvinen – koskettimet
*Topi Kosonen – rummut
*Janne Tolsa – koskettimet, taustalaulu

;Vierailevat muusikot
* Antti Railio – laulu
* Tom Rask – rummut
* Pasi Oranen – kitara
* Olli Moilanen – kitara
* MC Raaka Pee – taustalaulu
* Kalle Pakarinen – taustalaulu
* Julma J – taustalaulu
* Jalmari Salmela – taustalaulu

;Tuotanto
* Janne Tolsa – äänittäjä, miksaaja, masteroija
* Pasi Orasen, Mikko Niirasen ja Markku Mähösen kitarat äänitetty omissa kotistudioissa
* Janne Pitkänen – kannet
* Markus Laakso – valokuvat

## Arvostelut
* Imperiumi: 
* Kaaoszine: 
* Inferno: 
* Metalliluola: 

## Lähteet
Fritz Schultze

**Fritz Schultze** (1846 Celle, Hannover – 1908 Dresden, Saksi) oli uuskantilainen saksalainen filosofi. Hän oli vuodesta 1876 filosofian professorina Dresdenin polyteknikumissa. Hän kirjoitti muun muassa teokset *Philosophie der Naturwissenschaft* (1882), *Vergleichende Seelenkunde* (1892–1897), *Psychologie der Naturvölker* (1900), *Credo und Spera. Bausteine zu einer kritischen Welterkenntnis* (1906) sekä filosofian historiaa käsitteleviä teoksia.

## Suomennettu tuotanto
* *Sukupuolinen puhtaus: esitelmä nuorille miehille: lisäys: muutamia lääketieteen lausuntoja siveyden terveellisyydestä*, suom. Wihtori Peltonen. Porvoo: WSOY, 1900.

## Lähteet

## Aiheesta muualla
* Schultze, Fritz, The_New_International_Encyclopædi (Wikisource) 
* Schultze, Fritz, 1846–1908, digitoidut teokset Archive.org-palvelussa
* Online Books University of Pennsylvania
Spliseosomi

**Spliseosomi** on suuri ribonukleoproteiinikompleksi eli proteiineista ja RNA-molekyyleistä koostuva proteiinikompleksi. Spliseosomeja esiintyy aitotumaisten tumassa. Ne osallistuvat proteiinisynteesin aikana silmukoinniksi kutsuttuun prosessiin, jossa lähetti-RNA:n esiasteesta poistetaan intronit ja jäljelle jääneet eksonit liitetään toisiinsa.

Spliseosomeja on jokaisessa ihmissolussa noin satatuhatta ja niitä esiintyy kahta tyyppiä. Arvioiden mukaan noin 35 prosenttia ihmisten perinnöllisistä sairauksista johtuu silmukointiin vaikuttavasta mutaatiosta. Mutaatiot spliseosomin muodostavissa proteiineissa on yhdistetty esimerkiksi perinnölliseen verkkokalvorappeumaan, krooniseen lymfaattiseen leukemiaan ja myelodysplastiseen oireyhtymään.

## Lähteet

## Aiheesta muualla